กรมประมง ปล่อยพันธุ์สัตว์น้ำ 39 ล้าน 5 แสนตัว ทั่วประเทศเฉลิมพระเกียรติ เนื่องในโอกาสมหามงคลเฉลิมพระชนมพรรษา สมเด็จพระนางเจ้าฯ พระบรมราชินี
?นายมีศักดิ์ ภักดีคง อธิบดีกรมประมง กล่าวว่า เนื่องในโอกาสวันเฉลิมพระชนมพรรษาสมเด็จพระนางเจ้าสุทิดา พัชรสุธาพิมลลักษณ พระบรมราชินี วันที่ 3 มิถุนายน 2564 กรมประมง ได้กำหนดปล่อยพันธุ์สัตว์น้ำ จำนวนทั้งสิ้น 39,500,000 ตัว ใน 77 จังหวัดทั่วประเทศ เพื่อปล่อยลงสู่แหล่งน้ำธรรมชาติ ให้สัตว์น้ำได้เจริญเติบโตแพร่ขยายพันธุ์ เพิ่มความอุดมสมบูรณ์ให้กับแหล่งน้ำ เป็นการฟื้นฟูและเพิ่มผลผลิตทรัพยากรสัตว์น้ำในแหล่งน้ำในธรรมชาติ ซึ่งจะก่อให้เกิดประโยชน์ต่อการประกอบอาชีพประมงและเป็นแหล่งอาหารของชุมชน นำไปสู่ความมั่นคงทางด้านอาหารที่ยั่งยืน และที่สำคัญเพื่อถวายเป็นพระราชกุศลแด่พระองค์ ด้วยต่างสำนึกในพระมหากรุณาธิคุณของสถาบันพระมหากษัตริย์ไทยอย่างหาที่สุดมิได้สำหรับการปล่อยพันธุ์ปลาเฉลิมพระเกียรติ ในครั้งนี้ กรมประมงได้น้อมเกล้าน้อมกระหม่อมถวายพันธุ์ปลาไทย จำนวน 9 ชนิด ได้แก่ ปลาตะเพียนขาว ปลาตะเพียนทอง ปลายี่สกไทย ปลาแก้มช้ำ ปลาสร้อยขาว ปลากระแห ปลาเทโพ ปลาโพง และปลากะโห้ จำนวน 1,000,000 ตัว ปล่อยลงสู่แม่น้ำเจ้าพระยา ณ ท่าวาสุกรี กรุงเทพมหานคร ส่วนจังหวัดอื่นๆ ทั่วประเทศนั้นจะมีการปล่อยพันธุ์สัตว์น้ำ จังหวัดละ 500,000 ตัวในโอกาสอันดีนี้ กรมประมง ขอเชิญชวนประชาชนทุกคนช่วยกันอนุรักษ์ทรัพยากรสัตว์น้ำและรักษาสิ่งแวดล้อมในแหล่งน้ำต่างๆ ทั้งในแม่น้ำ ห้วย หนอง คลอง บึงรวมถึงท้องทะเลให้สะอาดสวยงาม เพื่อให้ฟื้นคืนความสมบูรณ์ดังเดิม